когато те могат да бъдат свързани със съответните потребителски опаковки.
 3. Икономическите оператори предават информацията относно изпращането на тютюневи изделия от даден обект и пренатоварването им, посочени в член 32, параграф 1, букви в) и д), в рамките на 24 часа преди настъпването на събитието.
 4. Чрез дерогация от параграф 1 икономическите оператори могат да предадат информацията, посочена в член 32, параграф 1, букви а), б) и г), член 32, параграфи 3 и 4 и член 33, параграф 1, в рамките на 24 часа от настъпването на събитието, ако те отговарят на някое от следните условия:
 а)
 те или, където е приложимо, групата от предприятия, към която те принадлежат, са обработили по-малко от 120 милиона УИ на равнище потребителска опаковка на равнището на Съюза през предходната календарна година;
 б)
 те са малки и средни предприятия по смисъла на Препоръка 2003/361/ЕО на Комисията;
 5. параграф 1 се прилага от 20 май 2028 г. До тази дата всички икономически оператори могат да предават информацията, посочена в параграф 1, в рамките на 24 часа от настъпването на събитието.
 ГЛАВА VII
 ЗАКЛЮЧИТЕЛНИ РАЗПОРЕДБИ
 Член 35
 Независимост
 1. Издателите на идентификатори, доставчиците на услуги във връзка с хранилищата на данни и на средствата срещу подправяне, както и когато е приложимо — техните подизпълнители са независими и изпълняват функциите си безпристрастно.
 2. За целите на параграф 1 се използват следните критерии за оценяване на независимостта:
 а)
 налице е независимост от тютюневата промишленост по отношение на правната форма, организацията и вземането на решения. По-специално се преценява дали предприятието или групата от предприятия не е под пряк или косвен контрол на тютюневата промишленост, включително посредством миноритарно дялово участие;
 б)
 независимост от тютюневата промишленост във финансово отношение, което се приема за изпълнен критерий, ако, преди да поеме съответните функциите, предприятието или групата от предприятия е генерирало/а по-малко от 10 % от годишния си световен оборот, без ДДС и други косвени данъци, със стоки и услуги, предоставени на тютюневия сектор през последните две календарни години, което би могло да се определи въз основа на най-актуалните одобрени финансови отчети. За всяка следваща календарна година годишният световен оборот, без ДДС и други косвени данъци, със стоки и услуги, предоставени на тютюневия сектор, не надвишава 20 %;
 в)
 липса на конфликт на интереси с тютюневата промишленост на лицата, отговорни за управлението на предприятието или групата от предприятия, включително на членове на съвета на директорите или друга форма на управителния орган. По-конкретно те:
 1)
 не са участвали в структури на предприятия от тютюневата промишленост през последните пет години;
 2)
 действат независимо от каквито и да било имуществени или неимуществени интереси, свързани с тютюневата промишленост, включително притежаване на акции, участие в частни пенсионни програми или връзка с дялово участие на техните партньори, съпрузи или роднини по пряка възходяща или низходяща линия.
 3. Когато издателите на идентификатори, доставчиците на услуги във връзка с хранилищата на данни и доставчиците на средствата срещу подправяне използват подизпълнители, те продължават да носят отговорност за гарантирането на спазването от страна на тези подизпълнители на критериите за независимост, посочени в параграф 2.
